## El CECOPI informa de l’activació del procediment d’actuació davant de nevades per les gelades registrades en carreteres de Castelló

*** El centre de coordinació activa l’emergència situació 0 en les comarques dels Ports, Alt Millars i l’Alcalatén
* La secretària autonòmica alerta sobre la previsió de pluges nivell groc en les províncies d’Alacant i València**

La secretària autonòmica de Seguretat i Emergències, Irene Rodríguez, ha informat de les principals qüestions que s’han abordat en la reunió del CECOPI, en la qual han participat el conseller d’Emergències i Interior, Juan Carlos Valderrama, i la delegada del Govern a la Comunitat Valenciana, Pilar Bernabé.

En la reunió del CECOPI s’han repassat totes les actuacions que estan duent a terme cada un dels dispositius desplegats en la zona afectada per la DANA, i que estan centrats, principalment, en la neteja de garatges i soterranis, el buidatge de campes d’apilament i la rentada de carrers. Estes tasques, ha subratllat, “continuaran tant demà com el dia 1 de gener”.

D’altra banda, la secretària autonòmica ha informat també que el Centre de Coordinació d’Emergències “ha activat el procediment d’actuació davant de nevades en fase 0, que és una fase de seguiment, perquè s’han detectat algunes gelades en carreteres de la província de Castelló”. Concretament, el centre de coordinació ha activat l’emergència situació 0 a les comarques dels Ports, Alt Millars i l’Alcalatén.

Segons ha explicat Irene Rodríguez, “esta fase d’emergència 0 implica, sobretot, fer seguiment de l’evolució de la situació”. “Estarem en alerta i en preventiu tots els recursos per a atendre possibles gelades que es puguen produir en la carretera”, ha precisat.

La secretària autonòmica ha destacat que, durant el dia de hui, “han eixit a actuar i en preventiu 6 unitats de bombers, tant del Consorci de Bombers de Castelló com dels Bombers Forestals de la Generalitat”. En este sentit, ha concretat que els treballs s’han centrat en la neteja de les carreteres afectades amb màquines pesades i sal.

La secretària autonòmica ha insistit en la necessitat d’augmentar la precaució “a tots els conductors i a totes les persones que circulen per la carretera en estos dies que hi ha temperatures un poc més baixes i poden produir-se gelades”.

**Pluges a Alacant i València**

També ha comentat que s’ha activat l’alerta nivell groc per pluges en el litoral de la província d’Alacant i en el litoral de la província de València. Segons ha explicat Rodríguez “hi ha probabilitat que s’aconseguisquen precipitacions de 20 litres en una hora en la província d’Alacant i 20 litres en una hora i acumulats de 60 litres en 12 hores en la província de València”. El fenomen meteorològic “començarà a Alacant durant esta nit i demà s’estendrà a la província de València, segons ens ha traslladat l’Aemet”.

En este sentit, la secretària autonòmica ha afirmat que “s’ha emés un butlletí d’informació especial a tots els ajuntaments i organismes integrats en l’1·1·2 i responsables en estes qüestions perquè extremen les precaucions i estiguen alerta en el seguiment de les pluges i davant els incidents que es puguen produir”.

Fecha: 30/12/2024